Օհ Յոն Սու

**Օհ Յոն Սու** (;), հարավկորեացի դերասան: Նա առավել հայտնի է Կիմ Կի Դուկի «Գարուն, ամառ, աշուն, ձմեռ… և գարուն» ֆիլմում և «Կաղամարների խաղը» հեռուստասերիալում իր գլխավոր դերերով, որի համար նա արժանացել է «Ոսկե գլոբուս» մրցանակի՝ որպես սերիալի կամ հեռուստատեսային ֆիլմի երկրորդ պլանի լավագույն դերասան: Հարավային Կորեայի նախագահ Մուն Չժե Ինը շնորհավորել է դերասանին մրցանակի կապակցությամբ:

## Ստեղծագործական ուղի
Օհ Յոն Սուն ծնվել է Կեսոնգ քաղաքի մոտակայքում, որը Կորեական թերակղզու բաժանումից հետո սկզբում անցել է Հարավային Կորեային, բայց Կորեական պատերազմից հետո անցել է Հյուսիսային Կորեայի վերահսկողության տակ։ Օհ Յոն Սուի հայրը զոհվել է պատերազմում, և ընտանիքը փախել է հարավ և բնակություն հաստատել Փհաջու քաղաքում, որտեղ դերասանն անցկացրել է իր մանկությունը։ Չնայած ընտանիքի աղքատությանը՝ Օհ Յոն Սուն կարողացել է ավարտել Անսոնգում գտնվող Չունգ-Անգ համալսարանի արվեստի ավագ դպրոցը և իր բեմական դեբյուտը կատարել է 1967 թվականին:

Չնայած Օհ Յոն Սուն լայն հանրությանը անհայտ էր նույնիսկ Կորեայում՝ «Կաղամարի խաղը» ֆիլմի թողարկումից առաջ, նա համարվում է հարավկորեական թատրոնի ամենատարեց թատերական ​​գործիչներից մեկը, որը մարմնավորել է ավելի քան 200 դեր, մասնավորապես, «Կաղամարի խաղը» ֆիլմում նկարահանվելու առաջարկը նա ստացել է, երբ կատարում էր Ֆրիդրիխ Դյուրենմատի «Ծեր կնոջ այցը» պիեսի գլխավոր դերերից մեկը:

Օհ Յոն Սուն իր կինոդեբյուտը կատարել է միայն 2002 թվականին՝ խաղալով գլխավոր դերերից մեկը «Փոքրիկ վանական» կատակերգությունում, որտեղ մարմնավորում է լքված վանքում հայտնված վանահոր, որը փորձում է փրկել իր երկու նորեկներին այս աշխարհի գայթակղություններից: Նրա հաջորդ կինոդերը Կիմ Կի Դուկի պաշտամունքային դասական «Գարուն, ամառ, աշուն, ձմեռ… և գարուն» ֆիլմում էր, որը տարեց դերասանին ճանաչում բերեց մասնագետների շրջանում: Խորը իմաստով լի փոխաբերական ֆիլմում Օհ Յոն Սուն խաղացել է վանականներից մեկի դերը: Նրա ֆիլմագրությունը հետագայում ընդլայնվել է «Մեծ թագուհի Սոնդոոկ» և «Պատերազմի աստված» սերիալներով, ինչպես նաև «Հրավեր» կարճամետրաժ ֆիլմով (2015):

Օհ Յոն Սուն կրկին հայտնվեց լրատվամիջոցների վերնագրերում 2021 թվականին՝ Netflix-ի «Կաղամարի խաղը» սերիալի թողարկումից հետո, որտեղ նա խաղաց 76-ամյա Օհ Իլ Նամի (Խաղացող 001) դերը, որի մոտ ախտորոշվել էր ուղեղի անբուժելի քաղցկեղ։ Նա ասում է, որ չի ուզում տանը սպասել մահվան, ուստի միացել է մրցույթին։ Մյուս մասնակիցները տարեց տղամարդուն՝ Խաղացող 001-ին, ընկալում են որպես թույլ օղակ և չեն ցանկանում նրան ընդգրկել թիմում։ Սերիալի հեռարձակումից հետո Օհ Յոն Սուին առաջարկվեց դառնալ Kkanbu Chicken ցանցի դեմքը, որը մասնագիտանում է տապակած հավի մեջ (այս ուտեստը նույնպես ներկայացված էր սերիալում), բայց դերասանը մերժեց առաջարկը:

## Քրեական հետապնդում
2022 թվականի նոյեմբերի 25-ին Սուվոնի դատախազությունը հայտարարեց, որ Օհ Յոն Սուն մեղադրվել է 2017 թվականի միջադեպի հետ կապված սեռական ոտնձգության մեջ։ Ոստիկանությունը նախկինում հետաքննել էր գործը 2021 թվականին, սակայն այդ ժամանակ գործը փակվել էր։ Այժմ, տուժողի խնդրանքով, դատախազությունը վերսկսել է հետաքննությունը: 2024 թվականի մարտի 15-ին Օհ Յոն Սուն դատապարտվել է ութ ամսվա պայմանական ազատազրկման՝ երկու տարվա փորձաշրջանով 2017 թվականի ոտնձգության համար:

## Ծանոթագրություններ

Կատեգորիա:«Ոսկե գլոբուս» մրցանակի դափնեկիրներ
Կատեգորիա:Կորեայի Հանրապետություն
Կատեգորիա:Հարավկորեացի դերասաններ
Կատեգորիա:Հարավկորեացի կինոդերասաններ
Կատեգորիա:Հարավկորեացի հեռուստատեսային դերասաններ